b'\n_START_ARTICLE_\nEllen Hansen\n_START_SECTION_\nEluk\xc3\xa4ik\n_START_PARAGRAPH_\nEllen Hansen l\xc3\xb5petas aastal 1931 Riigi Kunstt\xc3\xb6\xc3\xb6stuskooli tikandi- ja pitsit\xc3\xb6\xc3\xb6 erialal ning oli aastal 1948 Tallinna Riikliku Tarbekunsti Instituudi esimene l\xc3\xb5petaja tekstiili erialal._NEWLINE_Aastatel 1949\xe2\x80\x931964 t\xc3\xb6\xc3\xb6tas ta Tallinna Kunstitoodete Kombinaadis dekoratiivkudumise- ja tekstiiliateljee kunstilise juhina ning seej\xc3\xa4rel oli vabakutseline kunstnik.\n_START_SECTION_\nLooming\n_START_PARAGRAPH_\nEllen Hansen on loonud seina- ja kattevaipu, dekoratiivkangaid, lavaeesriideid, tekstiiliansambleid avalikku ruumi. 1957. aastal loodud vaip "Rahvuslikud nukud" p\xc3\xa4lvis kunstitoodete kombinaadi kollektsioonis Br\xc3\xbcsseli maailman\xc3\xa4itusel kuldmedali. 1960. aastatel l\xc3\xb5i ta suurep\xc3\xa4raseid r\xc3\xbciutehnikas vaipu, kus domineeris motiivistiku j\xc3\xb5uline abstraktne stiliseering, maaliline ja julge v\xc3\xa4rvik\xc3\xa4sitlus. 1970.\xe2\x80\x931980. aastatel muutus kujundi- ja v\xc3\xa4rvikeel vaoshoitumaks ja peenemaks._NEWLINE_Tuntumad avalikku ruumi valminud t\xc3\xb6\xc3\xb6d on Estonia kontserdisaali lavaeesriie (1962) ja Vanemuise teatri lavaeesriie (1967)._NEWLINE_Alates 1949. aastast kuulus ta Eesti Kunstnike Liitu, Hansen oli Eesti Kunstnike Liidu ja Eesti Tekstiilikunstnike Liidu auliige. 1964. aastal anti talle Eesti NSV teenelise kunstniku aunimetus.\n_START_SECTION_\nN\xc3\xa4itused\n_START_PARAGRAPH_\nEllen Hanseni loometeed iseloomustavad arvukad esinemised tarbekunstin\xc3\xa4itustel Eestis ja v\xc3\xa4lismaal, samuti personaaln\xc3\xa4itused Eesti Kunstimuuseumis (1962), Moskva KF n\xc3\xa4itusesaalis (1963), Tartu Kunstimuuseumis (1964), L\xc3\xa4ti Ajaloomuuseumis Riias (1964), Tallinna Linnagaleriis (1996), Chaplini keskuses P\xc3\xa4rnus (1998), Eesti Tarbekunsti- ja Disainimuuseumis (1999), Eesti Rahva Muuseumi N\xc3\xa4itusemajas ja Eesti Tarbekunsti- ja Disainimuuseumis (2007-2008, 2010), Estonia Talveaias (2005 ja 2008).\n_START_SECTION_\nIsiklikku\n_START_PARAGRAPH_\nMetalli- ja puitehist\xc3\xb6\xc3\xb6kunstnik Albert Hansen oli Ellen Hanseni abikaasa. Arhitekt Tiit Hansen on nende poeg. Tekstiilikunstnik Aet Ollisaar on tema t\xc3\xbctret\xc3\xbctar.'